Como
Como (früener het me uf Alemannisch Chum gseit) isch e Stadt i dr iteliänische Lombardei und d Hauptstadt vo dr Provinz Como.

Geografy 
D Stadt lyt öpe 50 Kilometer nördlech vo Mailand am Comersee und ires Gebiet gränzt a d Schwiiz a. D Nochbergmeinde uf dr Schwiizersyte sind Chiasso und Vacallo im Kanton Tessin.

Gschicht 
Dr römisch Schriftsteller Cato het scho vo dr gallische Stadt Comum gschribe. Au dr Marcus Iunianus Iustinus und dr Titus Livius hend se erwäänt. Ane 89 v. Chr. het dr Gnaeus Pompeius Strabo a dere Stell e Kolony gründet, und dr Gaius Julius Cäsar het ane 59 v. Chr. 5000 neui Lüüt dörthi gschickt d Kolony go z vergrössere. Ane 49 v. Chr. het dr Cäsar de Bewooner vo Comum s römische Bürgerrächt ggää.

Im Middelalter isch d Stadt under d Herrschaft vo Mailand cho. Mit Mailand zäme isch d Stadt 1714 zu Öschtrych gschlage worde, wo s au bliben isch mit eme Underbruch wärend dr Zyt vom Napoleon. Do sich Como d Hauptstadt vom französische Departemänt Lario gsi. 1859 isch d Stadt e Deil vom befreite Italie worde.

Vercheer 
Sid dr antike Zyt isch Como e Stazion uf em Wäg zu de Bündner Alpepäss gsi.

Dr Baanhof vo Como lyt a dr Yseebaanstrecki, wo vo Mailand zum Gottert und uf Düütschland goot. Vo Mailand us isch d Linie uf Como ane 1875 fertig bout gsi, und d Verbindig uf Chiasso zu dr Gottertbaan isch 1882 ufggange. Churz vor dr Gränze goot d Baan uf dr iteliänische Syte dur e Monte-Olimpino-Dunnel. 1990 isch dr zwöit Dunnel vom Monte Olimpino bout gsi, wo meh as sibe Kilometer läng isch und wo d Züg d Stadt Como uf ere diräkte Linie chönne umfahre.

Literatur

Weblink 

 Website vo dr Stadt Como

Fuessnoote 

Ort i de Lombardei
Provinz Como